Seksualiteit – NG Vishoek
Sinode se besluit oor homoseksualiteit 2015
Beleef jy 'n middeljarekrisis?
Een van die faktore wat 'n rol speel, is veroudering. Gewoonlik voel die persoon dat hy/sy op daardie ouderdom baie meer moes bereik het. Marc Gerzon het die volgende stelling oor die verstaan van Volwasse Verande­ring/Metamorfose gemaak:
"I had a war going on inside me between the voice that said, 'You're finished growing, you're done, it's a done deal', and another voice that said, 'You've only begun to explore what life is about!"
TEKENS VAN DIE MIDDELJARE­KRISIS
Wat verklap beslis dat 'n persoon midde-in die MJK is? Hier is 'n paar tekens dat jy/jou eggenoot/'n geliefde dié krisis beleef:
Hy/Sy dra 'jonger' klere
Hy/Sy kies 'n jonger vriend/vriendin
Hy/Sy koop 'n sportmotor
Hy/Sy streef na maniere om sy/haar jeug te behou
In ernstige gevalle kan dit selfs na selfmoord of middelmisbruik lei.
Wat nou van die persoon wat nié 'n sportmotor koop of anders aantrek nie? Mis­kien is dit nodig dat jy die volgende simptoom-oorsiglysie deurgaan om vas te stel of jy/jou eggenoot/ 'n geliefde moontlik 'n grensgeval is:
Verveeldheid, moegheid of oormatige energie
Reaksie op alkohol, dwelms of kos
Verlaagde of verhoogde seksdrang
Verhoudings, veral met 'n jonger persoon.
Indien jy ongeveer 70% van hierdie lysie kon afmerk, is jy/jou eggenoot/'n geliefde baie beslis in 'n MJK vasgevang.
Hoe sal 'n MJK 'n persoon se gevoelens beïnvloed?
Jy is ontevrede met die lewe/jou leefstyl
Verveeldheid met dinge/persone wat nog altyd deel van jou lewe was
Avontuurlustig en 'n begeerte na iets heeltemal 'anders'
Twyfel oor die betekenis van die lewe en die geldigheid van besluite wat vroeër geneem is
Verwarring oor wie jy is en waarheen jou lewe oppad is
Jy word nie net eendag wakker en besluit dat dit nou die regte tyd vir 'n MJK is nie. Daar is gewoonlik verskeie invloede wat tot die toestand aanleiding gee. Daar is menige omstandighede wat daartoe aanleiding kan gee:
Mans/vrouens wat jonk getroud is
'n Ongelukkige huwelik
Ontevredenheid by die werk
Aansienlike verlies of verandering
Dood van 'n ouer
Afdanking by die werk
Hierdie tydelike toestand kan intern sowel as ekstern manifesteer.
Korreksie word as kritiek ervaar
Stryd om gesag te aanvaar
Skeiding van die eie omgewing
Mense wat die MJK ervaar, raak soms betrokke by drastiese leefstylveran­deringe wat langtermyneffekte kan hê. Indien jy byvoorbeeld dink dat alles jou maat se skuld is, kan jy moontlik betrokke raak by 'n verhouding, selfs 'n vinnige egskeiding verkry, net om later uit te vind die probleem was eintlik maar jyself. Die volgende gevoelens is bewys van die effek wat die MJK op jou het:
Daar is natuurlik leefstylveranderinge wat baie positief is – jy kan dalk beter begin eet, oefen, meer slaap kry of van klein, onnodige verpligtinge ontslae raak. Indien jy of jou maat deur die MJK gaan, is dit baie belangrik dat jy nader aan God beweeg en ook na ander sterk godvresende persone, wat jou gedurende hierdie uitdagende tyd kan bystaan, gaan vir hulp.
'N FILOSOFIESE PERSPEKTIEF
Sommige mans raak heel filosofies oor 'n MJK – maar nie noodwendig wys op 'n Bybelse manier nie! Volgens een anonieme heer: "Mans spandeer hulle twintigs deur glad nie om te gee wie hulle is nie, hul dertigs deur te word wie hulle is, hul veertigs deur te probeer agterkom wie hulle eint­lik is en hul vyftigs deur te probeer ver­ander wie hulle werklik is…" Dit is seker waarom hierdie spesifieke meneer sy Mercedes SLK Sport gekoop het, na rap-musiek luister én goue kettings in sy vyftigs dra?
WAT KAN EK DOEN AS EK DIE KRISIS BELEEF?
Erken die waarheid omtrent die situasie
Identifiseer waar jy nie regtrap t.o.v. verhoudings nie. Besluit wat om te doen om dit reg te stel of dit te laat staan
Wees baie realisties oor jou werklading ten einde uitbranding te voorkom
Kyk baie krities na jou gesondheid en besluit hoe jy jou leefstyl gaan verander om balans te kry
Plaas jou huislike lewe onder die ver­grootglas en besluit op 'n aksieplan om herstel te bring
Leer uit jou ervaring en wees ook baie oop vir raad van ander. Dit is baie minder skadelik om op eie koste te leer. Wees teenoor iemand verantwoordbaar en versoek gebed en berading by jou kerkleiers. Dit is baie belangrik om oor die onderwerp op te lees en nie toe te gee aan tipiese MJK-gedrag nie. Vra ook hulp t.o.v. nuwe doelstellings, nuwe groei-areas in jou lewe en om jou te help om wyse besluite toe te pas.
HOE VOORKOM EK 'N KRISIS?
Jy kan 'n MJK voorkom deur weer op vier groot areas in jou lewe te fokus en dan al jou bekommernisse, vrese, hoop en drome na God toe te bring. Die vier areas is:
WERK AAN JOU VERHOUDINGS
Teen die middeljare is die meeste huwelike op hul laagste punt ooit. Die huwelik is vervelig en afgesaag omdat daar nie te veel aandag aan spandeer word nie. Te veel druk by die werk en te veel aktiwiteite met die kinders kan gehaltetyd met mekaar, en om 'n warm huweliksverhouding te bou, verminder. Werk daaraan! 'n Sterk huwelik sal help om 'n MJK te verhoed.
DINK WEER OOR JOU LOOPBAAN
Wie het God jou geskep om te wees? Wat is jou gawes en ta­lente? Word dit in jou loopbaan gebruik en het jou loopbaan 'n dimensie wat ander mense se lewens ten goede impakteer? Om iets vir ander te doen, gaan al hoe belangriker word namate jy ouer word. Jy wil tog sekerlik 'n nalatenskap agterlaat?
HERONDERSOEK JOU WAARDES
Jy het drie belangrike bronne: tyd, geld en energie. Vra jouself: "Spandeer ek my tyd, geld en energie op die regte manier? Is ek waar God my bedoel het om as spesiale en unieke persoon te wees?" Moontlik sal jou MJK jou die moed gee om wéér oor jou loopbaan te dink en miskien, net miskien, te doen wat jy nog altyd wou doen.
Gedurende die MJK het jy stabiliteit nodig. As jy 'n Christen is, volg Christus – selfs al voel Hy vir jou by tye baie ver. Dit voel maar net so omdat jy 'n krisis beleef. Hou aan om met God te praat en Sy Woord te lees. Lees Psalms en laat toe dat God jou hart masseer. Raak by 'n klein Bybelstudiegroep betrokke. Teen die middeljare het baie mense maar min ware vriende.
Gebruik hierdie tyd om die ware vriendskappe te bou en te verstewig en ook om nader aan jou eie familie en jou familie in Christus te kom. Onthou – God gee werklik vir jou om. Indien jy nog nooit jou lewe aan die Here gegee het nie: die Bybel sê baie duidelik dat, indien jy jou hart en jou lewe vir Jesus oopmaak, Hy sal inkom en gemeenskap saam met jou hê.
"Kyk, Ek staan by die deur en Ek klop. As jy My stem herken en die deur oopmaak, sal Ek na jou toe ingaan en ons sal die feesete saam geniet. Elkeen wat aanhou oorwin, sal ek toelaat om saam met My op die troon te sit, net soos Ek oorwin het en saam met My Vader op die troon sit." Openb 3:20-21.
IETS OM TE HERKOU…
Die middeljare is dié tyd van herevaluering. Die jong volwassene vra: 'Wat gaan ek doen?' Die middeljarige volwassene behoort te vra: 'Waarom doen ek wat ek doen?'
Verdra Jy Onsedelikheid?
Onverskillig teenoor onsedelikheid
Natuurlik word daar nooit erkenning gegee aan die feit dat die verdraagsaamste konteks nog altyd die Christelike Weste is nie. Godsdiensvryheid, vryheid van spraak, en die vryheid om te leef volgens jou eie oortuiging was nog altyd kenmerkend van plekke soos Amerika en Brittanje, maar daardie definisie van verdraagsaamheid is onlangs 'verbeter'.
Die nuwe verdraagsaamheid beteken nie bloot dat jy ruimte vir die verskille tussen mense of samelewings moet laat sonder kastyding of vervolging nie, daar word nou van ons vereis om alle leefwyses, gebruike en afwykings (sedelik of nie) positief te ondersteun, tot die punt toe van swartsmeerdery van die meerderheidskultuur.
Ons moet inderdaad verdraagsaam teenoor verskille wees; ons moet 'n vreemdeling altyd gasvry behandel en ruimte laat vir godsdienstige verskille. Ons moet dankbaar wees dat daar vryheid van spraak en denke is – ideale van die vroeëre Christen-kultuur wat nog te vinde is.
Maar die nuwe verdraagsaamheid strek verder en is in werklikheid taamlik wreed. 'n Voorbeeld hiervan is die moderne [gelatenheid teenoor en aanvaarding] van Islam. Die aanhangers van 'n kultuur met 'n inherente gebrek, word nie daardeur bevoordeel wanneer hierdie kultuur in so 'n mate verdra word dat dit as 'n voorbeeld van 'n 'godsdiens van vrede' voorgehou word nie. [Ons sien hoe die Amerikaanse regering dit dikwels sedert die 9/11-aanval in 2001 toegepas het.]
Regstelling, nie komplimente nie
Moslems moet dringend gekonfronteer word met die ernstige gebreke van hulle vals godsdiens. Die terreurdaad van 9/11 was 'n ideale geleentheid daarvoor, maar die nuwe verdraagsaamheid het 'n stokkie daarvoor gesteek. Ek is daarvan oortuig dat hierdie nie-veroordelende verdraagsaamheid wreed is omdat dit vals en neerhalend is.
Moslems het, ten spyte van die [onver-draagsame, gewelddadige] leringe van Mohammed, 'n gewete en weet dat wat op 9/11 gebeur het, 'n barbaarse kriminele daad was. Nie een van hulle sou wou hê dat dít [of enige ander boosaardige terreurdade soos die London-bomaanvalle of bloedbad by die Kenia-inkopiesentrum] met hulle, of iemand wat hulle ken, moet gebeur nie. Die nuwe verdraagsaamheid meng egter in met enige selfondersoek.
Ontneem van verantwoordelikheid
Die haas om Islam te regverdig, en om die 'seergemaakte gevoelens' van [gematigde] Moslems in Amerika en elders te paai, strek Moslems eintlik tot nadeel, want dit ontneem hulle hulle volle verantwoordelikheid as sedelike wesens. Islam en sy aanhangers het sedert 9/11 meer as 16 000 terreurdade gepleeg, maar met die nuwe verdraagsaamheid, moet diesulkes deur ons bejammer word.
[Dit is nie beperk tot godsdiens nie. Daar is 'n agenda wat kulturele verdraagsaamheid, van waardes en norme, wat teenstrydig met die Bybel is, bevorder.]
Ek sien die verwoesting van hierdie wrede nuwe verdraagsaamheid ook in homoseksualiteit. Diegene wat poog om daarop te wys dat homoseksualiteit [sondig en vernie-tigend volgens ons Skepper en soewereine God is,] word gemuilband deur die nuwe verdraagsaamheid wat hulle uitkryt as mense wat homoseksueles 'haat'.
Wie is dit egter wat werklik die homoseksueles 'haat' en wie is dit wat hulle werklik 'liefhet'? Diegene wat die nuwe verdraagsaamheid uitleef, haat in werklikheid die homoseksueles deur hulle tot hierdie 'leefwyse' te verdoem; deur hulle in dít wat [aardse genot, maar ewige lyding mag bring] te onderskraag.
Diegene wat die homoseksueles werklik liefhet, is dié wat in die Naam van die Here verklaar dat dit wat God skenk baie beter is; dat ons verantwoording sal moet doen as ons God se instelling van die huwelik verdraai en dat verandering moontlik is en so ook vergifnis.
Hierdie nuwe verdraagsaamheid het selfs die Christelike Kerk binnegedring. Daar is diegene wat verleë is oor Jesus, die apostels en die profete se Bybelse lering oor sodomie. Hulle sal liefs goedkeuring by die wêreld kry vir hulle 'deernis' as om een van daardie 'veroordelende godsdienstige hui-gelaars' te wees wat in liefde waag om die waarheid aan hierdie generasie te verkondig.
Korreksie en waarheid
Dit is hoe Christene mekaar en hulle Heer voortdurend verraai, deur hulleself as die 'verdraagsame liefdevolle Christene' voor te doen, eerder as om getroue getuies van waarheid te wees.
Ons moet hierdie dwaalleer meedoënloos noem wat dit is, 'n verdraaiing van die Bybelse lering van liefde wat op die waarheid en die openbaring van die heilige God gegrond is. Ware liefde is nie humanistiese 'verdraagsaamheid' nie; dit is heilig en staan die Waarheid van God voor. Liefde haat die bose en verheug dit in die Waarheid.
Die skynheiligheid van die nuwe verdraagsaamheid is dat dit eensydig is. Wees verseker dat diegene wat voorheen vir 'verdraagsaamheid' teenoor homoseksueles, Islam, ateïste, aborsie en pornografie gepleit het, in die nabye toekoms so onverdraag-saam teenoor Christene sal wees dat hulle ons sonder enige genade sal vervolg.
Bestem vir wanhoop
Ek sluit af met 'n aanhaling van Dorothy Sayers: ""In die wêreld word dit verdraagsaamheid genoem, maar in die hel word dit wanhoop genoem – die sonde wat in niks glo nie, vir niks omgee nie, niks wil weet nie, met niks inmeng nie, niks geniet nie, niks haat nie, geen doel vind nie, vir niks leef nie en wat lewend bly, want daar is niks waarvoor dit sal sterf nie."
BILL RANDLES is 'n pastoor van 'n Pinksterkerk. Vir meer inligting besoek: www.believersingrace.com
Genesis 2:24,25 sê 'n man sal sy pa en ma verlaat en saam met sy vrou lewe en hulle twee sal een word (letterlik: 'een vlees wees') wat die seksuele omgang insluit as die bevestiging van hulle lewenseenheid. Hulle twee, Adam en Eva, was kaal, maar hulle was nie skaam nie. Dit is God se doel met die seksuele lewe van man en vrou om in die huwelik ook liggaamlik een te wees.
Genesis 3:7 vertel reeds hoe die mense, nadat hulle ongehoorsaam was aan die Here en in sonde verval het, vir die eerste keer besef het hulle is kaal en probeer het om hulle naaktheid te bedek. Nadat die Here aan die mense hulle straf opgelê het, het Hy uit sy groot genade vir hulle velklere gemaak, en hulle dit aangetrek (Gen 3:21).
Maar in die nageslag van Kaïn was Lameg reeds nie tevrede met een vrou nie, en het homself ook aan 'n tweede vrou ontbloot (Gen.4:19) en sy suster Naäma (lieflike vriendelike) was volgens haar naam waarskynlik 'n prostituut wat haar aan mans ontbloot het (Gen4:22).
Reeds in Gen. 6:5,6 was die Here bedroef dat Hy die mense gemaak het, want hulle verdorwenheid was so groot en dat hulle hulle lewenslank net slegte dinge bedink het, en die Here almal behalwe Noag en sy gesin uitgewis het.
Nadat die Here Israel van hulle slaweskap van byna 400 jaar verlos het uit Egipte, het hulle, toe Moses lank by die Here op die berg Sinai gebly het om die wet te ontvang, 'n goue bulkalf gemaak as hulle god, en wellustig fees gevier om soos bulle en koeie kaal met mekaar te verkeer (Gen.32:3-6; vgl. 1 Korintiërs 10:7; Numeri 25:1-15 waar hulle net voor hulle Kanaän ingaan met die Moabitiese meisies in die Baältempel gemeenskap gehad het, 1 Kor 10:8 se waarskuwing teen daardie onsedelikheid onder Christene).
Daarna het Israel vir 40 jaar in die woestyn geswerf en het hulle kinders Kanaän ingeval. Teen daardie tyd het die ongeregtigheid van die Amoriete, die verskillende stamme van Kanaän, hulle volle maat van sonde bereik en moes Israel hulle uitroei (Gen 15:16). Die Kanaäniete het die bulgod Baäl gedien en die vroulike Astarte of Asjera, en onder elke groen boom en op die heuwels en berge hulle kaal uitgetrek en soos bulle en koeie gemeenskap gehad om vrugbaarheid te kry.
Israel het dieselfde pad gevolg en die Here verlaat om soos die Kanaäniete seksueel te lewe. In Jesaja 57 sê die Here: Israel is gebore uit owerspel en hoerery (v3), hulle dien die afgode met hulle wellus onder die groot bome, onder elke groen boom (v5), hulle verkies die afgodsbeelde in die laagte (v6), op die hoë berge het hulle 'n plek ingerig vir onsedelikheid en daarheen opgeklim om offers te bring (v7), agter hulle deur en aan hulle kosyne het hulle beeldjies opgehang. In jou ontrou aan My, het jy jou kaal uitgetrek, op jou bed geklim en vir jou minnaars plek gemaak. Jy het jou verbind aan dié saam met wie jy graag geslaap het. Jy het hulle naaktheid geniet (v8; Astartebeeldjies was van vroue met ontblote borste, en Baälbulle met vergrote geslagsdele), jou wellus het jou aanhou oorweldig, daarom het jy nie opgehou nie (v10).
Om vir al die sondes van die wêreld versoening te doen, ook vir al die seksuele oortredings, het God self gekom, mens geword, en sy eie volk, die Jode, het Hom laat kruisig. Die Romeinse soldate wat Jesus moes kruisig het Hom kaal uitgetrek en aan die kruis gespyker (Johannes 19:23-24).
En nou moet ons lewe as mense wat deur Jesus se offer gereinig is van ons sonde. Jesus het sy Heilige Gees gestuur om in ons te woon en ons te leer om soos kinders van God te lewe (Romeine 8:3-17). Jesus het reeds gesê: elkeen wat na 'n vrou kyk en haar begeer, het reeds in sy hart met haar egbreuk gepleeg (Matteus 5:28). Paulus sê: Dir is die wil van God dat julle heilig moet lewe. Weerhou julle van die onsedelikheid. Elkeen moet weet om sy vrou met heiligheid en eerbaarheid te verkry en saam te lewe; julle moenie deur hartstog en begeerte gedrywe word soos die heidene wat vir God nie ken nie (1 Tessalonisense 4:3-5). In 1 Korintiërs 6:19-20 sê hy: Of besef julle nie dat julle liggaam 'n tempel van die Heilige Gees is nie? Julle het die Heilige Gees ontvang, en julle behoort nie aan julleself nie: Julle is gekoop, en die prys is betaal (deur Christus aan die kruis). Julle moet God dus in julle liggaam verheerlik.
God het reeds Adam en Eva se liggame bedek met klere van vel. Maar wanneer mans en vroue weer begin om so veel as moontlik van hulle liggame te ontbloot, moet hulle weet dit prikkel mekaar en lei tot seksuele begeertes wat weglei van die Here en sy pad af. Paulus sê in Filippense 4:8: alles wat waar is, alles wat reg is, alles wat rein is, alles wat mooi is, alles wat prysenswaardig is – watter deug of watter lofwaardige saak daar ook mag wees – daarop moet julle julle gedagtes rig. Maar as ons begin pornografiese boeke en tydskrifte met kaal mans en meisies begin lees, en pornografiese TV programme en foto's ook op rekenaars en selfone begin kyk, beweeg ons lynreg weg van die Here en die beste pad vir ons lewe.
Die hel is los: Eers Madonna en nou Gaga
Volgens die Catholic League for Religious and Civil Rights in Amerika het Lady Gaga, nes Madonna, Katoliek grootgeword en toe die spoor byster geraak.
"Ons hoop sy vind weer haar weg terug huis toe, maar in die tussentyd sal Katolieke daarmee verlief moet neem dat sy ons soos Moslems hanteer," sê die liga.
Die snit Judas is verlede week uitgereik en die video word nog dié naweek verwag.
Lady Gaga sing onder meer: "In the most Biblical sense I am beyond repentance; Fame hooker, prostitute wench, vomits her mind.
"Jesus is my virtue, and Judas is the demon I cling to; I'm just a holy fool; oh baby he's so cruel but I'm still in love with Judas, baby."
Volgens gerugte sal Gaga (25) in die musiekvideo glo 'n Gotiese weergawe van Maria Magdalena vertolk; in 'n pikswart gewaad en met donker grimering.
Die akteur Norman Reedus van The Boondock Saints-faam sal glo Judas wees.
Volgens mnr. Bill Donohue, woordvoerder van die Catholic League for Religious and Civil Rights, probeer Gaga Christene – en veral Katolieke – skok.
Hy glo ook nie dis blote toeval dat die video in die Paastyd uitgereik word nie.
"Sy trek soos 'n non aan… sy sluk 'n bidsnoer (in die musiekvideo vir Alejandro)… Sy probeer Christen-aanbidding gebruik om haar talentlose, banale en vervelige optredes op te kikker," het hy aan Hollywoodlife.com gesê.
In 'n onlangse YouTube-dagboekopname kan mens sien hoe Mama Monster, soos Gaga onder haar aanhangers bekend staan, met 'n betoger by een van haar optredes stry kry.
Dié betoger deel "get out of hell free"-kaartjies uit wanneer Gaga in haar motor by hom stilhou.
Sy sê ewe vriendelik: "Haai, ek is Lady Gaga" en vra dan om te hoor wat hy te sê het, want mense by haar optredes glo regtig in God.
Die man wys haar dan op haar "perverse" en "homoseksuele" maniere.
Gaga probeer verduidelik deur te sê sy ken die Bybel en dat sy 13 jaar in 'n Katolieke skool was.
Daarop verklaar die man dat dít seker haar grootste probleem is:
"You got raised in a screwy religion."
* Judas was die afgelope week reeds nommer tien op die Billboard Hot 100 en binne twee dae is 162 000 kopieë daarvan verkoop